მუტე ეგედე

მუტე ეგედე (დ. 11 მარტი, 1987) — გრენლანდიელი პოლიტიკოსი, რომელიც 2021 წლის აპრილიდან გრენლანდიის მეშვიდე პრემიერ-მინისტრის თანამდებობას იკავებს. 2015 წლიდან არის ინაცისარტუტის წევრი, ხოლო 2018 წლიდან ხალხის გაერთიანების პარტიის თავმჯდომარე. იგი გამოდის გრენლანდიის დანიიდან დამოუკიდებლობის წინადადებით და მონაწილეობდა დამოუკიდებელი გრენლანდიის კონსტიტუციაზე მუშაობის პროცესში.

ბიოგრაფია
ეგედე დაიბადა ნუუკში, თუმცა გაიზარდა სამხრეთ გრენლანდიის ქალაქ ნარსაკში. მან დაასრულა ქაქორტოქის გიმნაზია, შემდეგ 2007 წლიდან სწავლობდა გრენლანდიის უნივერსიტეტში კულტურისა და სოციალური ისტორიის ფაკულტეტზე. 2011-2012 წლებში იყო გრენლანდიის აკადემიური სტუდენტური საზოგადოების „კისაქის“ ვიცე-თავმჯდომარე. მან ვერ დაასრულა სწავლა, რადგან 2013 წელს უნივერსიტეტი მიატოვა, რათა მამამისის მიერ მართული საოჯახო საკვების კომპანიის მართვა გადაებარებინა.

2007 წელს ეგედე იყო გრენლანდიის ახალგაზრდული პარლამენტის „ინუუსუთუთ ინაცისარტუის“ წევრი, ხოლო 2013 წლიდან 2015 წლამდე იყო „ინუუსუთუთ ატაქატიგიიტის“ ხალხის გაერთიანების პარტიის ახალგაზრდული ფრთის თავმჯდომარე.

2015 წლის დანიის საყოველთაო არჩევნებში ეგედე იყო ხალხის გაერთიანების პარტიის კანდიდატი ფოლკეტინგში. მან მიიღო 2 131 ხმა, რაც საკმარისი არ აღმოჩნდა პარლამენტში ადგილის მოსაპოვებლად.

2016 წლიდან 2018 წლამდე ეგედე მუშაობდა ნედლეულისა და შრომის ბაზრის მინისტრად, სადაც პარალელურად 2017 წელს სამი თვის განმავლობაში, ასრულებდა კომუნების, დასახლებების, გარე რაიონების, ინფრასტრუქტურისა და საბინაო მეურნეობის მინისტრის მოვალეობას.

2018 წლის 1 დეკემბერს აირჩიეს პარტიის თავმჯდომარედ, სადაც მან სარა ოლსვიგი ჩაანაცვლა. მან პარტიას 2021 წლის გრენლანდიის საყოველთაო არჩევნებზე გაამარჯვებინა, სადაც პარტიამ ხმების 36,6 %-ით პარლამენტში უმსხვილესი პარტიის სტატუსი მოიპოვა. 3 380 ხმით ეგედე იყო კანდიდატი, რომელმაც არჩევნებში ყველაზე მეტი ხმა მიიღო, დაახლოებით 1 500-ით მეტი, ვიდრე მოქმედმა პრემიერ-მინისტრმა, სიუმუტის პარტიის წარმომადგენელმა კიმ კილსენმა. 16 აპრილს გამოცხადდა, რომ პარტიამ კოალიცია შექმნა ნალერაქთან ერთად 10-წევრიანი მთავრობით. ატასუტმა, რომელსაც ორი ადგილი აქვს, განაცხადა, რომ მიუხედავად იმისა, რომ არ შევიდოდა დამოუკიდებლობის მომხრე კოალიციაში, მხარს დაუჭერდა კოალიციას. ეგედე არის გრენლანდიის ისტორიაში ყველაზე ახალგაზრდა პრემიერ-მინისტრი. იგი პარლამენტმა პრემიერ-მინისტრად დაამტკიცა 23 აპრილს.

მან ახალი მთავრობა ჩამოაყალიბა 2022 წლის აპრილში.

იდეოლოგია
ეგედე არის ხალხის გაერთიანების პარტიის თავმჯდომარე, რომელიც გრენლანდიის დემოკრატიულ-სოციალისტური პოლიტიკური პარტიაა. პარტიის მსგავსად, ეგედეც გრენლანდიის დამოუკიდებლობის მხარდამჭერია.

პირადი ცხოვრება
ეგედეს ჰყავს ორი შვილი თავის ყოფილ პარტნიორთან.

სქოლიო

კატეგორია:გრენლანდიის პრემიერ-მინისტრები
კატეგორია:ცოცხალი ადამიანები